CELEX: 62021TN0690
Language: el
Date: 2021-10-25 00:00:00
Title: Υπόθεση T-690/21: Προσφυγή της 25ης Οκτωβρίου 2021 — LW Capital κατά Επιτροπής

20.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 513/35
            
         
      Προσφυγή της 25ης Οκτωβρίου 2021 — LW Capital κατά Επιτροπής
      (Υπόθεση T-690/21)
      (2021/C 513/49)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: LW Capital (Μόναχο, Γερμανία) (εκπρόσωπος: C. Ziegler, δικηγόρος
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν μέρει την απόφαση της Επιτροπής, της 3ης Ιουνίου 2021, σχετικά με την κρατική ενίσχυση SA.56826 (2020/N) — Γερμανία — μεταρρύθμιση του γερμανικού νόμου για την προώθηση της συμπαραγωγής θερμότητας και ηλεκτρικής ενέργειας (Kraft-Wärme-Kopplungsgesetz 2020) (KWKG) και την κρατική ενίσχυση SA.53308 (2019/N) — Γερμανία — τροποποίηση του καθεστώτος προώθησης υφιστάμενων το 2019 εγκαταστάσεων συμπαραγωγής θερμότητας και ηλεκτρικής ενέργειας (άρθρο 13 KWKG) (ΕΕ 2021, C 306, σ. 1 και 2), καθόσον δεν διατυπώνονται αντιρρήσεις κατά i) της προώθηση της παραγωγής ηλεκτρικής ενέργειας από συμπαραγωγή σε νέες, εκσυγχρονισμένες και ανακαινισμένες εγκαταστάσεις υψηλής απόδοσης και ii) της προώθησης της παραγωγής ηλεκτρικής ενέργειας από συμπαραγωγή σε υφιστάμενες εγκαταστάσεις συμπαραγωγής υψηλής απόδοσης, τροφοδοτούμενες με φυσικό αέριο, στον τομέα της τηλεθέρμανσης·
               
            
                  —
               
               
                  να καταδικάσει την Επιτροπή στα δικαστικά έξοδά της και στα δικαστικά έξοδα στα οποία υποβλήθηκε η προσφεύγουσα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έναν μόνο λόγο ακυρώσεως.
      Με τον μόνο λόγο ακυρώσεως που προβάλλει, η προσφεύγουσα προσάπτει στην προσβαλλόμενη απόφαση «παραβίαση των Συνθηκών ή οποιουδήποτε κανόνα δικαίου σχετικού με την εφαρμογή τους» κατά την έννοια του τέταρτου εδαφίου, σε συνδυασμό με το δεύτερο εδάφιο, του άρθρου 263, ΣΛΕΕ. Η παραβίαση συνίσταται στο ότι η Επιτροπή θα έπρεπε να είχε διατυπώσει αντιρρήσεις σχετικά με τη συμβατότητα του καθεστώτος ενισχύσεων που πρότεινε η Γερμανία με τη μεταρρύθμιση του γερμανικού νόμου για την προώθηση της συμπαραγωγής θερμότητας και ηλεκτρικής ενέργειας (KWKG 2020) και, ως εκ τούτου, θα έπρεπε να κινήσει την επίσημη διαδικασία έρευνας του άρθρου 108, παράγραφος 2, ΣΛΕΕ. Με την παράλειψη αυτή, η Επιτροπή παραβίασε τα διαδικαστικά δικαιώματα της προσφεύγουσας.
      Η προσφεύγουσα επικαλείται προσβολή των διαδικαστικών δικαιωμάτων που απορρέουν από το άρθρο 108, παράγραφος 2, ΣΛΕΕ, σε συνδυασμό με παραβίαση του άρθρου 107, παράγραφος 3, στοιχείο γ', ΣΛΕΕ, παραβίαση των γενικών αρχών της απαγόρευσης των δυσμενών διακρίσεων, της αναλογικότητας και της δικαιολογημένης εμπιστοσύνης και εσφαλμένη εκτίμηση των πραγματικών περιστατικών.